รองผู้บัญชาการตำรวจแห่งชาติ เผย รับคดีกระทำผิดเกี่ยวกับการเลือกตั้งแล้ว 50 คดี พร้อมประสาน กกต. รับสำนวนเกี่ยวกับการซื้อเสียงและใส่ร้ายไปไต่สวนต่อ ป้องกันการทำงานซ้ำซ้อน โดยยังไม่มีคดีร้องการทำหน้าที่ของ กกต.กลาง
พลตำรวจเอกศรีวราห์ รังสิพราหมณกุล รองผู้บัญชาการตำรวจแห่งชาติ ในฐานะผู้อำนวยการศูนย์อำนวยการรักษาความปลอดภัยและความสงบเรียบร้อยการจัดการเลือกตั้ง สำนักงานตำรวจแห่งชาติ เปิดเผยว่า ภาพรวมการปฏิบัติหน้าที่ของตำรวจทั่วประเทศ ในการดูแลความปลอดภัยและอำนวยความสะดวกการเลือกตั้ง เป็นไปด้วยความเรียบร้อย ส่วนการกระทำผิดที่เกี่ยวกับการเลือกตั้ง ได้รับรายงานเพิ่มอีก 1 คดี รวมเป็น 50 คดี          คดีล่าสุด เป็นกรณีผู้สูงอายุ ทำบัตรเสียด้วยการฉีกบัตร ที่จังหวัดนครนายก โดยไม่เกี่ยวกับการเมือง ส่วนการร้องเรียนถึงความผิดปกติอื่น ๆ หรือ เหตุที่น่าจะนำไปสู่การเลือกตั้งซ่อม จะต้องรอความชัดเจนจากคณะกรรมการการเลือกตั้ง หรือ กกต. ก่อน         จากการหารือกันเบื้องต้น ยังไม่มีการประสานให้ตำรวจเตรียมพร้อมใด ๆ แต่ตำรวจได้เสนอให้ กกต. รับสำนวนคดีเกี่ยวกับการซื้อสิทธิขายเสียง และใส่ร้าย ไปดำเนินคดีเอง เนื่องจาก ทาง กกต. มีการตั้งชุดไต่สวนโดยเฉพาะ เพื่อไม่ให้การทำงานซ้ำซ้อนกัน อย่างไรก็ตาม นอกจากการแจ้งความดำเนินคดีกับเจ้าหน้าที่ กกต. ประจำหน่วยเลือกตั้ง ที่อำเภอสีคิ้ว จังหวัดนครราชสีมา ยังไม่มีการร้องเรียน กกต. กลาง และแม้จะมีการวิพากษณ์วิจารณ์การทำหน้าที่ของ กกต. เป็นวงกว้างในโซเชียลมีเดีย แต่การกระทำที่อาจเข้าข่ายหมิ่นประมาท จะต้องมีผู้เสียหายมาร้องทุกข์ เพราะเป็นความผิดต่อส่วนตัว         รองผู้บัญชาการตำรวจแห่งชาติ กล่าวอีกว่า จะยังคงมีการประชุมศูนย์อำนวยการรักษาความปลอดภัยและความสงบเรียบร้อยการจัดการเลือกตั้ง สำนักงานตำรวจแห่งชาติ เพื่อติดตามความเคลื่อนไหวทางการเมืองต่าง ๆ อย่างต่อเนื่อง เพราะการเลือกตั้งยังไม่เสร็จสมบูรณ์ แต่จากการข่าวยังไม่พบการเคลื่อนไหวที่ผิดปกติ และหากจะมีการชุมนุม ก็ต้องอยู่ภายใต้กรอบกฎหมาย